ສະຫະລັດປະກາດລົງໂທດ ເກົາຫລີເໜືອຕື່ມອີກ.
ສະຫະລັດປະກາດລົງໂທດດ້ານເສດຖະກິດຄັ້ງໃໝ່ ຕໍ່ ເກົາຫລີເໜືອ
ປະທານາທິບໍດີບາຣັກໂອບາມາແຫ່ງສະຫະລັດໄດ້ອອກ ດຳລັດຫຼືຄໍາສັ່ງ ດ້ານບໍລິຫານສະບັບນຶ່ງເພີ່ມຄວາມເຂັ້ມ ແຂງໃນການລົງໂທດດ້ານເສດ ຖະກິດຕໍ່ເກົາຫລີເໜືອຕື່ມ ອີກເລີ້ມແຕ່ວັນອັງຄານມື້ນີ້ເປັນຕົ້ນໄປ ຢູ່ໃນສານສະບັບນຶ່ງທີ່ສົ່ງໄປຍັງພວກຜູ້ນໍາພາລັດຖະສະພາ ສະຫະລັດ ທ່ານໂອບາມາກ່າວໃນວັນຈັນວານນີ້ວ່າ ຄໍາສັ່ງ ທີ່ວ່ານີ້ແມ່ນເວົ້າເລື້ອງພາວະສຸກເສີນແຫ່ງຊາດໃນອະນາຄົດ ກ່ຽວກັບເລື້ອງເກົາຫລີເໜືອແລະເພື່ອຮັບປະກັນວ່າ ການ ຈັດຕັ້ງປະຕິບັດມະຕິຕ່າງໆຂອງສະຫະປະຊາຊາດທີ່ໄດ້ປະ ກາດລົງໂທດຕໍ່ລັດຖະບານກຸງພຽງຢ້າງນັ້ນ ຄໍາສັ່ງທີ່ວ່ານີ້ເກືອດຫ້າມບໍ່ໃຫ້ມີການສັ່ງສິນຄ້າໃດໆເຂົ້າ ມາໂດຍກົງຫລືທາງອ້ອມ ຕະຫລອດທັງການບໍລິການ ຫລືເທັກໂນໂລຈີຈາກເກົາຫລີ ເໜືອເວ້ນເສຍແຕ່ມີການຍົກ ເວັ້ນໂດຍສະເພາະເຈາະຈົງເທົ່ານັ້ນ ການລົງໂທດຢ່າງໜັກ ຂອງສະຫະລັດຕໍ່ເກົາຫລີເໜືອແມ່ນມີຜົນບັງຄັບຢູ່ແລ້ວທີ່ຮວມທັງການຈົດຊື່ພວກອົງການ ແລະບຸກຄົນຕ່າງໆຂອງເກົາຫລີເໜືອເຂົ້າໄວ້ໃນບັນຊີດຳ ເຖິງແມ່ນມີຄໍາສັ່ງດັ່ງກ່າວນີ້ກໍຕາມ ສະຫະລັດແລະເກົາຫລີໃຕ້ໄດ້ຖະແຫລງອອກມາຢ່າງຈະ ແຈ້ງແລ້ວໃນສັບປະດານີ້ວ່າ ການຂໍຂະມາໂທດຂອງເກົາຫລີເໜືອກ່ຽວກັບການຍິງກໍາປັ່ນລົບ Cheonan ຂອງເກົາຫຼີໃຕ້ຫຼົ້ມນັ້ນ ບໍ່ຈໍາເປັນຕ້ອງເປັນເງື່ອນໄຂລ່ວງໜ້າສໍາລັບການຮື້ ຟື້ນ ການພົບປະເຈລະຈາຂອງ 6 ຝ່າຍຄືນອີກ ໃນການຖະແຫຼງຂ່າວໃນວັນອັງຄານມື້ນີ້ ໂຄສົກກະຊວງການຕ່າງປະເທດເກົາຫລີໃຕ້ກ່າວວ່າ ສິ່ງສໍາຄັນກໍແມ່ນວ່າກຸງພຽງຢ້າງຕ້ອງສະແດງໃຫ້ເຫັນຄວາມຈິງໃຈແທ້ໆຂອງຕົນໃນການຍັບຍັ້ງຈາກການເກາະຜິດໃດໆກັບເກົາຫລີໃຕ້ຕື່ມອີກໃນອະນາຄົດ ໂດຍທໍາການເຄື່ອນໄຫວເພື່ອປັບປຸງສັນຕິພາບແລະຄວາມໝັ້ນຄົງໃນແຫລມເກົາຫລີໃຫ້ດີຂຶ້ນນັ້ນ